Акъыл жан зиIэхэр
Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым щIышылэм и 9-м щрагъэжьащ «Гупсысэ нэхъыщхьэмрэ абы кърикIуэмрэ» зэхуэсыр. Къыхэгъэщыпхъэщ мыпхуэдэ зэхыхьэхэр езы-гъэкIуэкIыр КъБКъУ-р фIы дыдэу къэзыухахэр, апхуэдэуи задачэ гугъухэм тыншу пэлъэщ, акъыл жан зиIэ студентхэрауэ зэрыщытыр, икIи абыхэм махуитIым къриубыдэу ягъэлъэгъуэн хуейщ гупсысэщIэхэр, гъащIэм хапща зэрыхъунур.
Зэпеуэм хэтащ зыхуагъэувыжа къалэнхэр бгъэдыхьэкIэщIэхэр къыхуагъуэтурэ, зыгъэзэщIэну зи мурад студентхэр. Абыхэм я щапхъэщ вэб-платформэ, сервисыщIэ, интернет робот щIынхэр, серверым илъхэм яубыд щIыпIэр (память) нэхъ мащIэ щIыныр, нэгъуэщI куэди.
ЗэIущIэр къызэзыгъэпэща илъэс 13-кIэ Инджылызым щыпсэуа, КъБКъУ-м экономикэмкIэ и факультетыр къэзыуха Тхьэмадокъуэ Дианэ студентхэм ядэгуэшащ и гъэунэхуныгъэхэмкIэ. Ар тепсэлъыхьащ щылэжьа фирмэхэм, абыхэм щызригъэгъуэта щIэныгъэм, иужькIэ езым технологиехэм япкъ иткIэ къызэригъэпэща стартапым, и Iуэхур ежьа зэрыхъуам, лэжьэгъу къызэригъуэтам, нэгъуэщIхэми.
Зэпеуэм хэт гупхэм я проектхэр утыку кърахьэкIэрэ къагъэлъэгъуэн хуейт ахэр дэнэ икIи дапхуэдэу къыщыбгъэсэбэп хъунуми, абыхэм узэрырилэжьэну щIыкIэри, щIэуэ хэлъыр, Iуэхур е гупсысэр дауэ утыку ипхьа, бгъэкIуэта зэрыхъунури, нэгъуэщIхэри.
Проект нэхъыфIыр къэзыпщытэн хуей гупым хэтт «BuonaFortuna»-м и унафэщI Быхъурэ Юрий, СХПК-м и унафэщI Бердюжэ Владимир, Къэбэрдей-Балъкъэрым Гуманитар къэхутэныгъэхэмкIэ и институтым и лэжьакIуэ Мысачэ Валерэ, «ITV» компанием и унафэщI КIуэкIуэ Хьэзрэт, «АЗА-К»-м и унафэщI Нало Заур, ракетэ-хьэрш корпорацэ зэгухьэныгъэм и унэтIыныгъэм и унафэщI Тхьэмадокъуэ Иннэ сымэ.
Презентацэхэр гъэлъэгъуэн яухмэ, къэпщытакIуэхэм я къалэнщ проект нэхъыфIыр къыхахыу ягъэлъэпIэну.
ХЬЭРЭДУРЭ Аллэ.
